CELEX: 32013R1079
Language: et
Date: 2013-10-31 00:00:00
Title: Komisjoni määrus (EL) nr 1079/2013, 31. oktoober 2013 , millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004 ja (EÜ) nr 854/2004 kohaldamiseks  EMPs kohaldatav tekst

1.11.2013   
            
            
               ET
            
            
               Euroopa Liidu Teataja
            
            
               L 292/10
            
         KOMISJONI MÄÄRUS (EL) nr 1079/2013,
   31. oktoober 2013,
   millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004 ja (EÜ) nr 854/2004 kohaldamiseks
   (EMPs kohaldatav tekst)
   EUROOPA KOMISJON,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (1) eriti selle artikli 9 esimest lõiku,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (2) eriti selle artikli 16 esimest lõiku,
   ning arvestades järgmist:
   
               (1)
            
            
               Määrustega (EÜ) nr 853/2004 ja (EÜ) nr 854/2004 on ette nähtud oluliste muudatuste tegemine eeskirjadesse ja menetlustesse, mida toidukäitlejad ja liikmesriikide pädevad asutused peavad järgima. Kõnealuseid määrusi kohaldatakse alates 1. jaanuarist 2006. Kuid kõnealuste eeskirjade ja menetluste kohaldamine kohe alates sellest kuupäevast oleks teatud juhtudel tekitanud praktilist laadi probleeme.
            
         
               (2)
            
            
               Seega on komisjoni 30. novembri 2009. aasta määruses (EÜ) nr 1162/2009, millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004, (EÜ) nr 854/2004 ja (EÜ) nr 882/2004 rakendamiseks, (3) sätestatud üleminekumeetmed, mille kohaselt kehtib kuni 31. detsembrini 2013 üleminekuperiood, et tagada sujuv üleminek nimetatud kolmes määruses kehtestatud eeskirjade ja menetluste täiemahulisele rakendamisele. Üleminekuperioodi kestuse määramisel võeti arvesse kõnealustes määrustes sätestatud hügieeninõudeid reguleeriva raamistiku läbivaatamist.
            
         
               (3)
            
            
               Komisjon esitas 28. juulil 2009. aastal Euroopa Parlamendile ja nõukogule aruande „Komisjoni aruanne nõukogule ja Euroopa Parlamendile Euroopa Parlamendi ja nõukogu 29. aprilli 2004. aasta hügieenimääruste (EÜ) nr 852/2004, (EÜ) nr 853/2004 ja (EÜ) nr 854/2004 rakendamisel omandatud kogemuste kohta”, (4) mille eesmärk on esitada faktidena kõigi huvitatud osaliste poolt hügieenipaketi määruste rakendamisel 2006., 2007. ja 2008. aastal saadud kogemused, sealhulgas ettetulnud raskused (edaspidi „aruanne”).
            
         
               (4)
            
            
               Aruanne sisaldab määruses (EÜ) nr 1162/2009 sätestatud üleminekumeetmetega seotud kogemusi. Aruandes märgitakse, et on täheldatud raskusi seoses teatavate toiduainete väikeste koguste kohalike tarnetega, et on vaja täiendavaid selgitusi olukordade kohta, kus ühtlustatud ühenduse eeskirjade puudumisel kohaldatakse siseriiklikke impordieeskirju, ning et liittoodete impordist põhjustatud kriisid on kinnitanud vajadust selliseid tooteid rohkem kontrollida.
            
         
               (5)
            
            
               Nende raskuste kõrvaldamiseks tuleb määrused (EÜ) nr 853/2004 ja (EÜ) nr 854/2004 läbi vaadata. Kohe pärast aruande avaldamist algatati mõju hindamine, mis käib kaasas kõnealuse läbivaatamisega. Enne tavapärase läbivaatamismenetluse alustamist on siiski vaja rohkem aega, et mõju hindamine lõpule viia.
            
         
               (6)
            
            
               Lisaks tuleks Toidu- ja Veterinaarametilt, liikmesriikide pädevatelt asutustelt ja asjaomastelt liidu toidukäitlussektoritelt saadud teabe alusel säilitada teatavad määrusega (EÜ) nr 1162/2009 ette nähtud üleminekumeetmed, kuni kõnealune läbivaatamine on lõpule viidud.
            
         
               (7)
            
            
               Seega tuleks sätestada uus üleminekuperiood, mille jooksul tuleks jätkata praegu määrusega (EÜ) nr 1162/2009 ette nähtud üleminekumeetmete rakendamist.
            
         
               (8)
            
            
               Määruse (EÜ) nr 853/2004 kohaldamisalasse ei kuulu põllumajandusettevõttes tapetud lindudelt ja jäneselistelt saadud liha väikestes kogustes tarnimine käitlejalt otse lõpptarbijale või kohalikesse jaekaubandusettevõtetesse, kes tarnivad sellist liha värskelt otse lõpptarbijale. Kõnealuse sätte piiramine enne kõnealuse määruse läbivaatamist, nii et see kehtiks üksnes värske liha kohta, oleks väiketootjatele aga lisakoormus. Määrusega (EÜ) nr 1162/2009 ongi teatavatel tingimustel ette nähtud erand määruse (EÜ) nr 853/2004 sätetest selliste toodete otsetarne puhul ning see erand ei piirdu üksnes värske lihaga. See erand tuleks käesolevas määruses sätestatava täiendava üleminekuperioodi jooksul säilitada.
            
         
               (9)
            
            
               Määrustes (EÜ) nr 853/2004 ja (EÜ) nr 854/2004 on sätestatud teatavad liitu importimise eeskirjad loomset päritolu toodetele, söödale, mis sisaldab nii taimset kui ka loomset päritolu tooteid, ja loomset päritolu töödeldud toodetele (liittooted). Määruses (EÜ) nr 1162/2009 on sätestatud üleminekumeetmed, millega nähakse ette erand mõnedest sellistest eeskirjadest teatavate liittoodete puhul, mille korral rahvatervisealased nõuded nende toodete impordil liitu on liidu tasandil alles ühtlustamata. Kõnealuseid tingimusi muudeti komisjoni 11. jaanuari 2012. aasta määrusega (EL) nr 28/2012, millega kehtestatakse sertifitseerimisnõuded teatavate liittoodete importimiseks liitu ja transiidiks läbi liidu ning muudetakse otsust 2007/275/EÜ ja määrust (EÜ) nr 1162/2009, (5) ja neid ei ühtlustata täielikult enne 31. detsembrit 2013. Seega, kuni liidu õigusaktid pole ühtlustatud, on vaja ette näha erandid käesolevas määruses sätestatavaks täiendavaks üleminekuperioodiks.
            
         
               (10)
            
            
               Selguse huvides tuleks määrus (EÜ) nr 1162/2009 kehtetuks tunnistada.
            
         
               (11)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesoleva määrusega nähakse ette määruste (EÜ) nr 853/2004 ja (EÜ) nr 854/2004 kohaldamise üleminekumeetmed, mille kohaselt sätestatakse üleminekuperioodiks ajavahemik 1. jaanuarist 2014 kuni 31. detsembrini 2016.
   Artikkel 2
   Väikestes kogustes kodulinnuliha ja jäneseliste liha otsetarne
   Erandina määruse (EÜ) nr 853/2004 artikli 1 lõike 3 punktist d, ning ilma et see piiraks artikli 1 lõike 4 kohaldamist, ei kohaldata kõnealuse määruse sätteid põllumajandusettevõttes tapetud kodulindudelt ja jäneselistelt saadud liha väikestes kogustes tarnimise suhtes käitlejalt otse lõpptarbijale või kohalikesse jaemüügiettevõtetesse, kes tarnivad seda otse lõpptarbijale.
   Artikkel 3
   Loomset päritolu toodete impordi suhtes kehtivad tervishoiunõuded
   1.   Määruse (EÜ) nr 853/2004 artikli 6 lõiget 1 ei kohaldata selliste loomset päritolu toodete impordi puhul, mille suhtes ei ole liidu tasandil sätestatud ühtlustatud rahvatervisealaseid impordinõudeid.
   Kõnealuste loomset päritolu toodete import peab vastama importiva liikmesriigi rahvatervisealastele impordinõuetele.
   2.   Erandina määruse (EÜ) nr 853/2004 artikli 6 lõikest 4 vabastatakse kõnealuse artikli lõikes 4 sätestatud kohustustest toidukäitlejad, kes impordivad toitu, mis sisaldab nii taimset päritolu kui ka loomset päritolu töödeldud tooteid, v.a määruse (EL) nr 28/2012 artikli 3 lõikes 1 osutatud liittooted.
   Kõnealuse toidu import peab vastama liidu ühtlustatud eeskirjadele, kui need on olemas, ning muudel juhtudel liikmesriikides rakendatavatele eeskirjadele.
   Artikkel 4
   Loomset päritolu toodete impordi kord
   Määruse (EÜ) nr 854/2004 III peatükki ei kohaldata selliste loomset päritolu toodete impordi puhul, mille suhtes ei ole liidu tasandil kehtestatud ühtlustatud rahvatervisealaseid impordinõudeid, sealhulgas loetelusid kolmandatest riikidest ja nende osadest ning ettevõtetest, kust import on lubatud.
   Kõnealuste loomset päritolu toodete import peab vastama importiva liikmesriigi rahvatervisealastele impordinõuetele.
   Artikkel 5
   Määruse (EÜ) nr 1162/2009 kehtetuks tunnistamine
   Määrus (EÜ) nr 1162/2009 tunnistatakse kehtetuks.
   Artikkel 6
   Jõustumine ja kohaldamine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Käesolevat määrust kohaldatakse 1. jaanuarist 2014 kuni 31. detsembrini 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. oktoober 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 139, 30.4.2004, lk 55.
   
      (2)  ELT L 139, 30.4.2004, lk 206.
   
      (3)  ELT L 314, 1.12.2009, lk 10.
   
      (4)  KOM(2009) 403 (lõplik).
   
      (5)  ELT L 12, 14.1.2012, lk 1.